
Ministru kabineta sēdes protokollēmums

Informatīvais ziņojums "Par 2026.-2028. gada prioritārā pasākuma "Medikamentu pieejamības stiprināšana medikamentu cenu segmentā līdz 10 euro un personām ar invaliditāti (farmācijas pakalpojuma līdzfinansējuma korekcija)" izpildi 2026. gadā un turpmāk ik gadu"

· 1. Pieņemt zināšanai iesniegto informatīvo ziņojumu.
· 2. Pieņemt zināšanai, ka pacienti, kuri iegādājas valsts kompensējamās recepšu zāles ar iepakojuma aptiekas cenu līdz 10 euro un zāļu kompensāciju no valsts budžeta 100% apmērā, no farmaceita pakalpojuma maksas 0,75 euro apmērā netiek atbrīvoti.
· 3. Veselības ministrijai izstrādāt un veselības ministram līdz 2026. gada 1. maijam iesniegt Ministru kabinetā grozījumus Ministru kabineta 2005. gada 25. oktobra noteikumos Nr. 803 “Noteikumi par zāļu cenu veidošanas principiem”, nosakot, ka no farmaceita pakalpojuma maksas 0,75 euro apmērā tiek atbrīvotas:
· 3.1. personas ar 1. grupas invaliditāti, iegādājoties recepšu zāles, tai skaitā valsts kompensējamās zāles;
· 3.2. pacienti, kuri iegādājas nekompensējamās recepšu zāles ar iepakojuma aptiekas cenu līdz 10 euro;
· 3.3. pacienti, kuri iegādājas kompensējamās zāles ar iepakojuma aptiekas cenu līdz 10 euro un zāļu kompensāciju no valsts budžeta 75% apmērā.
· 4. Atļaut finansējumu no Veselības ministrijas 2026. – 2028. gada prioritārā pasākuma 29_04_P “Medikamentu pieejamības stiprināšana medikamentu cenu segmentā līdz 10 euro un invalīdiem (farmācijas pakalpojuma līdzfinansējuma korekcija)” prognozētās neizpildes 2026. gadam – 5 394 313 euro apmērā novirzīt:
· 4.1. stacionāro un ambulatoro veselības aprūpes pakalpojumu pieejamības uzlabošanai un rindu mazināšanai uz valsts apmaksātiem veselības aprūpes pakalpojumiem;
· 4.2. Valsts asinsdonoru centram asins komponentu sagatavošanai un izmeklēšanai.
· 5. Atļaut finansējumu no Veselības ministrijas 2026. – 2028. gada prioritārā pasākuma 29_04_P “Medikamentu pieejamības stiprināšana medikamentu cenu segmentā līdz 10 euro un invalīdiem (farmācijas pakalpojuma līdzfinansējuma korekcija)” prognozētās neizpildes 2027. gadam un turpmāk ik gadu – 1 744 753 euro apmērā novirzīt rezervei - jaunā zāļu uzcenojuma modeļa sistēmas attīstībai.
· 6. Veselības ministrijai sagatavot un līdz 2026. gada 16. martam iesniegt Ministru kabinetā:
· 6.1. līdz 2026. gada 1.jūnijam rīkojumu projektus par apropriācijas pārdalēm no Veselības ministrijas 2026. – 2028. gada prioritārā pasākuma 29_04_P “Medikamentu pieejamības stiprināšana medikamentu cenu segmentā līdz 10 euro un personām ar invaliditāti (farmācijas pakalpojuma līdzfinansējuma korekcija)” 2026. gada finansējuma neizpildes stacionāro un ambulatoro veselības aprūpes pakalpojumu pieejamības uzlabošanai un rindu mazināšanai uz valsts apmaksātiem veselības aprūpes pakalpojumiem un Valsts asinsdonoru centram asins komponentu sagatavošanai un izmeklēšanai;
· 6.2. līdz 2026. gada 30. novembrim priekšlikumus finansējuma novirzīšanai no Veselības ministrijas 2026. – 2028. gada prioritārā pasākuma 29_04_P “Medikamentu pieejamības stiprināšana medikamentu cenu segmentā līdz 10 euro un personām ar invaliditāti (farmācijas pakalpojuma līdzfinansējuma korekcija)” neizpildēm 2027. gadā un turpmāk ik gadu jaunā zāļu uzcenojuma modeļa sistēmas attīstībai.

